Poul Fischer (DF), 2002-05-14:
Folketinget har for nylig førstebehandlet lovforslag nr. L 185, hvor den selvstændige offentlige virksomhed Post Danmark omdannes til Post Danmark A/S, hvor trafikministeren samtidig bemyndiges til at frasælge op til 25 pct. af aktierne.
Post Danmark udfører de samfundsmæssige forpligtelser, som staten har til postbetjeningen gennem loven om postvirksomhed.
Denne udførelse sker i et stadig mere og mere liberaliseret marked med stigende konkurrence fra andre aktører på markedet.
Post Danmark eller snart Post Danmark A/S er en ren driftsvirksomhed med stadig stigende internationalisering og samarbejder på tværs af landegrænserne, hvorfor Dansk Folkeparti ved førstebehandlingen af L 185 bl.a. sagde, at trafikministeren lige så godt kunne få en bemyndigelse til at sælge alle aktierne.
Dansk Folkeparti ser ingen begrundelse i, at staten er ejer af en driftsvirksomhed, der er
i næsten fuld konkurrence, når liberaliseringen er gennemført yderligere
Dansk Folkeparti har sagt det med hensyn til DSB og mener det samme med hensyn til Post Danmark.
Disse virksomheder er i færd med en udvikling, der på kort eller længere sigt bør føre til en afvikling, sådan som samfundet udvikler sig.
Post Danmark eller snart Post Danmark A/S er med hensyn til åbenhed underlagt bestemmelserne i aktieselskabsloven og årsregnskabsloven.
Men derimod vil jeg gerne sige, at vi i Dansk Folkeparti er positive over for lovforslaget i offentligt drevne virksomheder, eller hvor staten har majoriteten på længere sigt eller langt sigt.
De samfundsmæssige forpligtelser, som staten har med hensyn til postbetjeningen, er som sagt vedtaget i lov om postvirksomhed, og Dansk Folkeparti sagde i forbindelse med førstebehandlingen af lovforslaget om omdannelsen af Post Danmark til aktieselskab, at det var vigtigt, at lov om postvirksomhed blev revideret samtidig, da det er disse betingelser, det nye aktieselskab skal arbejde under som koncessionshaver.
Det ville blive svært at prissætte og afhænde aktier, når man ikke vidste, hvilke betingelser man havde at arbejde under.
I samme forbindelse udtrykte Dansk Folkeparti, at det var vigtigt for Dansk Folkeparti, at den landsdækkende postbetjening ville blive opretholdt i forbindelse med revision af loven, hvilket vil ske i næste samling. Trafikministeren oplyste i den forbindelse, at når lovforslaget vedrørende lov om postvirksomhed ikke var til behandling, så skyldtes det, at der var tale om en omfattende revision, men at der i revisionen stadig vil blive taget højde for, at der var en landsdækkende posthusbetjening, altså en posthusbetjening også i tyndt befolkede områder, hvilket vi i Dansk Folkeparti ser frem til sker fyldest.
Det er muligt, at trafikministeren også vil bekræfte dette i dag.
Vi må dog erkende, at vi lever i et dynamisk samfund og ikke et statisk, og derfor gør vi ikke tingene i dag, som vi gjorde for 25 år siden.
Dansk Folkeparti kan derfor ikke støtte lovforslag nr. L
198 for så vidt angår bindende minimumsstøtte til posthuse
, da det vil fastfryse måden at gøre tingene på. Ligeledes kan Dansk Folkeparti heller ikke støtte lovforslaget med hensyn til statens forpligtelser til indførelse af it-service, hvor bibliotekerne ikke dækker dette behov.
Det ville så i givet fald skulle ske gennem en forpligtelse for Post Danmark.
Fint nok, såfremt Post Danmark ser det som en forretningsmæssig disposition, der passer ind
i virksomhedens koncept.